Voer jou soettand met SA suiker – produsenteArgieffoto ter illustrasie. (Foto: Unsplash) Suid-Afrikaners word aangemoedig om hul suikerpotte met plaaslik geproduseerde suiker vol te maak. Die Suid-Afrikaanse Suikerrietkwekersvereniging het Maandag aangekondig hy het onlangs ’n vennootskap met Proudly SA aangegaan om verbruikers aan te moedig om meer plaaslik geproduseerde suiker te koop. Dít nadat die plaaslike suikerbedryf die afgelope tien jaar voor verskeie uitdagings te staan gekom het, waaronder droogtes en verhoogde produksiekoste. Een van die grootste uitdagings was die gevolg van swak handelsbeskerming teen toenemende goedkoop invoere van suiker uit lande soos Brasilië en die Suider-Afrikaanse Doeane-unie (SADU). Volgens Rex Talmage, voorsitter van die suikerrietkwekersvereniging, het die goedkoop invoer van suiker die plaaslike bedryf in 2019 net meer as R2,2 miljard gekos. Die plaaslike bedryf is weens goedkoop suikerinvoere gedwing om binnelandse surplussuiker teen ’n aansienlike verlies na die oorvoorsiene wêreldmark uit te voer, met die inkomste soms laer as die produksiekoste. Talmage sê hierdie scenario het ’n bestaansrisiko vir die Suid-Afrikaanse suikerrietbedryf geskep, wat ’n bedreiging inhou vir die volhoubaarheid van 21 000 swart kleinskaalse produsente, 65 000 plaaswerkers, 270 000 indirekte werksgeleenthede en die een miljoen broodwinners wat die bedryf ondersteun. Dit lyk egter of die bedryf nou weer effense groei begin toon. Home Sweet Home-veldtog Die vereniging het in Desember ’n veldtog genaamd Home Sweet Home van stapel gestuur. Die veldtog fokus op die opvoeding en aanmoediging van verbruikers om die plaaslike suikerbedryf te ondersteun. Die vereniging sê nou hy is versigtig optimisties nadat plaaslike suikerrietprodusente se oes verlede jaar altesame 18 miljoen ton oorskry het. Dít, tesame met Proudly SA se kreatiewe veldtogte om plaaslike aankope in die openbare en private sektor te bevorder en verbruikers bewus te maak oor die ekonomiese uitwerking van die keuse van plaaslike produkte, stem die vereniging opgewonde. Talmage sê die organisasie sien daarna uit om saam met ProudlySA te werk om die Suid-Afrikaanse suikerbedryf te laat herleef. Verbruikers word versoek om uit te kyk vir die Proudly SA-handelsmerk wanneer hulle suiker koop.